Egiptodꞌeba ẽzoadꞌata krĩcha fiesta obada nawedꞌa, Jesúsbara kꞌawua bꞌasia ewari arabata naʉ̃ ẽjũãnebara zhi Zezema wãĩta, izhi pẽwã bꞌeta naʉ̃ ẽjũãne bꞌera kʉãgꞌaba kʉãgꞌasia druadꞌe bꞌʉ ewarita jõbʉrʉidꞌu.
Dauja zhiko kꞌobʉdadꞌera ãtõmiãbara Simón warra Juda Iscariotera sodꞌera ya krĩchabisia Jesús chãbꞌaribiita.
Jesúsbara kꞌawua bꞌasia zhi Zezebara ne jõma izhaa chãbꞌaridꞌata, kꞌawua bꞌasia izhira Daizeze maẽba zedꞌadꞌeba Daizezema wãĩta.
Maʉ̃ba nekꞌo kꞌobꞌedꞌe Jesús piradrʉpe wua ãnebꞌari bꞌʉta wẽãpe toallata jiraedape tãjʉ̃ kꞌobꞌʉsia kʉrrʉdꞌe.
Mobebʉrʉ poncheradꞌe baniãta weape izha jʉrʉkuadꞌata jẽrũ sʉgʉkua põãsã jaresia toalla kʉrrʉdꞌe tãjʉ̃naba.
Aramaʉ̃ne Pedroidꞌu babʉrʉdꞌera maʉ̃bara mawũãsia: ¿Nokꞌó, bʉa sʉgʉika mʉ jẽrũta?
Mawũãĩ Jesúsbara panaʉ̃ mawũãsia: Mʉã obʉrʉra kꞌãwũãwedꞌara bʉara sãwũãta kꞌawua ẽã, mawũãmina tẽãne kꞌawuaya.
Mawũãĩ Pedrobara mawũãsia: Bʉara sʉgʉ ẽã mʉ jẽrũrã. Mawũãĩ Jesúsbara panaʉ̃ mawũãsia: Mʉã bʉ jẽrũta sʉgʉ ẽbʉrʉ, bʉra mʉnebema ẽã.
Mawũãĩ Simón Pedrobara mawũãsia: Mobera Nokꞌó, bari mʉ jẽrũta ẽã, awuarabʉrʉ mʉrã sʉgʉ bꞌʉdua juwuata buruta.
Mawũãĩ Jesúsbara mawũãsia: Kuidꞌara jaigu ẽãba jẽrũtrʉ sʉgʉidꞌe bꞌʉa jõma nene ẽãba. Marã jaigu ẽã bꞌea, mawũãmina jõma ẽã.
Jesúsbara kꞌawua bꞌasia izhira kꞌaiba chãbꞌariita, maʉ̃ba mawũãsia: Marã jõma nene ẽã duanu ẽã.
Mawũã jẽrũ sʉgʉkuape wakusa izhi wuata ãnebꞌaripe wakusa jewedꞌasia mesa maẽ, mobe mawũãsia: ¿Marãbara sãwũãta kꞌawuabʉdakꞌa mʉã marã kꞌãwũã obʉrʉdꞌebema?
Marãbara mʉrã jara bꞌea Miã Ũrãgꞌabarita, Nokꞌota, mawũã jaradꞌaira biga mʉrã maʉ̃ baera.
Mʉta Nokꞌota Miã Ũrãgꞌabarita bꞌʉba marã jẽrũta sʉgʉbʉrʉba, marãsidꞌa abꞌarika jẽrũ sʉgʉdꞌaibara zhiya.
Mʉãrã marã kꞌãwũã obʉrʉa marãbidꞌa abꞌarika odꞌamarẽã.
Mʉã wãrĩnu marãã jaraya: Nezokꞌara audre zhi zroma ẽã izhi nokꞌo kꞌãñabara, miã zokꞌabuebʉdara audre zhi zroma ẽã izhi zokꞌabuebʉrʉ kꞌãñabara.
Maʉ̃ta sãwũãta kꞌawuadꞌara Daizezebara sobia bꞌeabiya aribꞌaedꞌara.